Физичка активност за квалитетна старост
Вежбањето кај постарите лица носи многу подобрувања во многу области на нивниот живот
Универзитетот на Мисури разви програма за луѓето да влезат во добра физичка форма. И не само тоа – туку и за борба против гојазноста и сите болести поврзани со тоа. Специјалистот за фитнес Стив Бол вели дека програмата се вика „Пирамида на мојата активност". Тој признава дека да се биде физички активен на дневна база е тешка работа, но уверува дека програмата нуди начини за постигнување на препораките за здрав и квалитетен живот во постари години. Бол вели дека возрасните треба да почнат со вежбање на дното на пирамидата, како што е одење или качување по скали. Потоа доаѓаат аеробички вежби што помагаат за здравје на срцето и белите дробови, со подобрување на циркулацијата. На возрасните им треба најмалку 150 минути умерено вежбање неделно. Но Бол вели дека не мора се` да се заврши наеднаш. Тоа може да се подели на 30-минути дневно, а тоа уште повеќе – на по 10 минути вежбање. Вежбањето помага да се задржи мобилноста и независноста, но спречува и падови. Падовите се водечка причина за смрт кај постарите и голема причина што се сместуваат во старечки домови со медицинска грижа. За Елен Браун, една од учесничките во програмата, вежбањето и помага во намалување на болките од артритис. За друг учесник, Бил Кроу, вежбањето со тегови го гледа како вид на осигурување, зашто му помага да одржува рамнотежа и да не падне. Не е занемарлива ни користа по џебот, велат учесниците во програмата. Вежбањето е поевтино од хоспитализирање и плаќањето за живеење во специјални домови. Но поважно од се` е – што ги прави посреќни.